**บทที่ 1**

**บทนำ**

**ความเป็นมาและความสำคัญของปัญหาการวิจัย**

ปัจจุบันรัฐบาลได้ให้ความสำคัญของการใช้หลักปรัชญาเศรษฐกิจพอเพียงเพื่อการพัฒนาประเทศ

ในทุกด้าน พิจารณาได้จากแผนพัฒนาประเทศในปัจจุบันและในอนาคตอีก 20 ปีข้างหน้า นโยบายดังกล่าวจะประสบความสำเร็จมากน้อยเพียงใดขึ้นอยู่กับความรู้และความเข้าใจของประชาชนเป็นปัจจัยสำคัญ สถาบันการศึกษาจึงเป็นตัวกลางสำคัญที่จะเชื่อมโยงนโยบายของรัฐบาลสู่ความรู้ความเข้าใจของประชาชนเพื่อนำไปสู่การปฏิบัติอย่างเป็นรูปธรรม แต่สิ่งที่สถาบันการศึกษาทำได้และถือเป็นหน้าที่โดยตรงคือการจัดการเรียนการสอนเพื่อให้ความรู้แก่ประชาชนและเยาวชนผ่านหลักปรัชญาเศรษฐกิจพอเพียง

 การประยุกต์ใช้หลักปรัชญาเศรษฐกิจพอเพียงเพื่อพัฒนาการเรียนการสอนเป็นเรื่องสำคัญของครู เพราะในยุทธศาสตร์การพัฒนาการศึกษาของชาติ ครูต้องได้รับการพัฒนาตลอดชีวิตของความเป็นครู นอกจากนี้การประยุกต์ใช้หลักปรัชญาเศรษฐกิจพอเพียงและการสอนแบบบูรณาการเป็นเป้าหมายของแผนพัฒนาการศึกษาชาติ 15 ปี (พ.ศ. 2545 -2559) คือ ให้ยึดหลักปรัชญาเศรษฐกิจพอเพียง ได้แก่ ทางสายกลางที่อยู่บนพื้นฐานความสมดุล พอดี รู้จักประมาณอย่างมี เหตุผล มีความรอบรู้เท่าทันโลก เป็นแนวทางในการดำเนินวิถีชีวิตของคนไทย เพื่อมุ่งให้เกิด “การพัฒนาที่ยั่งยืน และความอยู่ดีมีสุขของคนไทย” และยึดหลักการบูรณาการแบบองค์รวม โดยใช้ “คน” เป็นศูนย์กลางของการพัฒนา และการพัฒนาอย่างมี “ดุลยภาพ” ทั้งด้านเศรษฐกิจ สังคม การเมือง และสิ่งแวดล้อม เพื่อให้คนไทยในสังคมมีความสุขถ้วนหน้า พึ่งตนเอง และก้าวทันโลก โดยยังรักษาเอกลักษณ์ของความเป็นไทย มีค่านิยมร่วมต่อการปรับเปลี่ยนกระบวนการคิด เจตคติ และกระบวนการทำงาน ที่เอื้อต่อการเปลี่ยนแปลงระบบบริหารและการจัดการประเทศที่มุ่งสู่ประสิทธิภาพ คุณภาพ รู้เท่าทัน และก้าวทันโลก สามารถเลือกใช้ความรู้และเทคโนโลยีได้อย่างคุ้มค่าและเหมาะสม มีระบบภูมิคุ้มกันที่ดี และมีความยืดหยุ่น พร้อมรับการเปลี่ยนแปลง ควบคู่ไปกับการมีคุณธรรมและความซื่อสัตย์สุจริต

 โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก มีจำนวน 20 โรงเรียน กระจายอยู่ใน 3 อำเภอคือ อำเภอเมืองนครนายก อำเภอบ้านนา และอำเภอองครักษ์ โรงเรียนที่อยู่ในโครงการทั้งหมดมีทั้งโรงเรียนขนาดกลาง โรงเรียนในโครงการขยายโอกาสทางการศึกษา และโรงเรียนขนาดเล็ก มีนักเรียนในโครงการที่สังกัดเขตพื้นที่การศึกษานครนายกจำนวน 3,256 คน มีครูในสังกัดจำนวน 222 คน โรงเรียนทั้งหมดตั้งอยู่ในพื้นที่ห่างไกล มีความทุรกันดาร การคมนาคมไม่สะดวก ปัญหาและอุปสรรคที่สำคัญในการพัฒนาพื้นที่คือ เด็ก เยาวชน และประชาชนส่วนใหญ่ขาดโอกาสทางการศึกษา กิจกรรมส่งเสริมการเรียนรู้ทางวิชาการมีน้อย ส่งผลให้เกิดปัญหาด้านโภชนาการและสุขภาพอนามัย ปัญหาด้านการประกอบอาชีพที่ยั่งยืน รวมถึงการอนุรักษ์ และสืบทอดวัฒนธรรมและภูมิปัญญาท้องถิ่น

 ปัญหาในเชิงพื้นที่ดังกล่าวมีความเชื่อมโยงและสัมพันธ์กัน ปัจจัยสำคัญคือคุณภาพของคนในพื้นที่ การแก้ปัญหาที่สำคัญต้องเริ่มจากการพัฒนาคนในพื้นที่ก่อน การให้การศึกษาที่มีคุณภาพเป็นช่องทางหนึ่งของการพัฒนาคน โรงเรียนในโครงการพระราชดำริ สมเด็จพระเทพรัตนราชสุดาฯ ตั้งอยู่ในชุมชนจึงเป็นกลไกสำคัญในการแก้ปัญหาเชิงพื้นที่ดังกล่าว พิจารณาได้จากวัตถุประสงค์ของโรงเรียนในโครงการคือ ส่งเสริมโภชนาการและสุขภาพของเด็กและเยาวชนตั้งแต่ในครรภ์มารดา ส่งเสริมและสนับสนุนการเพิ่มโอกาสทางการศึกษาให้แก่เด็กและเยาวชน ส่งเสริมศักยภาพของเด็กและเยาวชนในการเรียนรู้ทางวิชาการ ส่งเสริมศักยภาพของเยาวชนทางอาชีพ และเสริมสร้างศักยภาพของเด็กและเยาวชนในการอนุรักษ์และสืบทอดวัฒนธรรมและภูมิปัญญาท้องถิ่น ภายใต้วัตถุประสงค์เหล่านี้โรงเรียนในโครงการจะต้องขับเคลื่อนอย่างเป็นระบบจึงจะเกิดผลอย่างเป็นรูปธรรม การรับวัตถุประสงค์ของโรงเรียนในโครงการสู่การปฏิบัติ บุคคลที่เกี่ยวข้องและมีความสำคัญสูงสุดคือครูที่อยู่ในโรงเรียนของโครงการ ดังนั้นเป้าประสงค์ที่สำคัญในการพัฒนาโรงเรียนในโครงการพระราชดำริ สมเด็จพระเทพรัตนราชสุดาฯ คือการพัฒนาครู เพื่อให้ครูไปพัฒนาเด็ก เยาวชน และประชาชนในพื้นที่ ผ่านการเรียนการสอนและกิจกรรมส่งเสริมการเรียนรู้ อย่างสอดคล้องกับวิถีชีวิตประจำวันของคนในพื้นที่เพื่อการพัฒนาที่ยั่งยืนต่อไป

 กรอบคิดปรัชญาเศรษฐกิจพอเพียงคือ การชี้แนะแนวทางการดำรงอยู่และการปฏิบัติตนในทางที่ควรจะเป็น โดยมีพื้นฐานมาจากวิถีชีวิตดั้งเดิมของสังคมไทย สามารถมาประยุกต์ใช้ได้ตลอดเวลา และเป็นการมองโลกเชิงระบบที่มีการเปลี่ยนแปลงอยู่ตลอดเวลา มุ้งเน้นอยู่รอดปลอดภัยจากภัยพิบัติ และวิกฤต เพื่อความมั่นคงและความยั่งยืนของการพัฒนา คุณลักษณะของเศรษฐกิจพอเพียงสามารถนำมาประยุกต์ใช้กับการปฏิบัติตนได้ในทุกระดับ โดยเน้นการปฏิบัติบนทางสายกลาง และการพัฒนาอย่างเป็นขั้นตอน การพัฒนาที่ตั้งอยู่บนทางสายกลางและความไม่ประมาท โดยคำนึงถึงความพอประมาณ ความมีเหตุผล การสร้างภูมิคุ้มกันที่ดีในตัว ตลอดจนใช้ความรู้ความรอบคอบ และคุณธรรม ประกอบการวางแผน การตัดสินใจ และการกระทำ ผลของการนำหลักปรัชญาเศรษฐกิจพอเพียงมาประยุกต์ใช้ คือการพัฒนาที่สมดุล และยั่งยืน พร้อมรับกับการเปลี่ยนแปลงทั้งเศรษฐกิจ สังคม สิ่งแวดล้อม ความรู้และเทคโนโลยี ดังนั้นการนำหลักปรัชญาเศรษฐกิจพอเพียงมาประยุกต์ใช้กับการเรียนการสอนและการจัดกิจกรรมที่ส่งเสริมการเรียนรู้แก่ผู้เรียนของครูในโรงเรียนโครงการพระราชดำริ สมเด็จพระเทพรัตนราชสุดาฯ จึงมีความจำเป็น

 การสอนแบบบูรณาการ เป็นการจัดการเรียนรู้โดยใช้ความรู้ ความเข้าใจ และทักษะในรายวิชาต่าง ๆ มากกว่าหนึ่งวิชาขึ้นไป เพื่อแก้ปัญหาหรือแสวงหาความรู้ ความเข้าใจเรื่องใดเรื่องหนึ่ง ทำให้ผู้เรียนได้ประยุกต์ใช้ความคิดและประสบการณ์ ความสามารถ และทักษะต่าง ๆ ในเวลาเดียวกัน ทำให้ได้รับความรู้ ความเข้าใจในลักษณะองค์รวม ส่วนรูปแบบการสอนแบบบูรณาการมี 2 รูปแบบคือ การสอนแบบบูรณาการภายในวิชา และการสอนแบบบูรณาการระหว่างวิชา การสอนแบบบูรณาการภายในวิชาเป็นการเชื่อมโยงการสอนระหว่างเนื้อหาวิชาในกลุ่มประสบการณ์หรือรายวิชาเดียวกันเข้าด้วยกัน ส่วนการสอนแบบบูรณาการระหว่างวิชามีสี่รูปแบบคือ การสอนแบบบูรณาการแบบสอดแทรก เป็นการสอนในลักษณะที่ครูผู้สอนในวิชาหนึ่งสอดแทรกเนื้อหาวิชาอื่น ๆ ในการสอนของตน การสอนแบบบูรณาการแบบคู่ขนาน เป็นการสอนโดยครูตั้งแต่สองคนขึ้นไป วางแผนการสอนร่วมกันโดยมุ่งสอนหัวเรื่องหรือความคิดรวบยอดหรือปัญหาเดียวกันแต่สอนต่างวิชากัน และต่างคนต่างสอน การสอนแบบบูรณาการแบบสหวิทยาการ เป็นการสอนลักษณะเดียวกันกับการสอนแบบบูรณาการแบบคู่ขนาน แต่มีการมอบหมายงานหรือโครงงานร่วมกัน และการสอนแบบบูรณาการแบบข้ามวิชา หรือสอนเป็นคณะ เป็นการสอนที่ครูผู้สอนวิชาต่าง ๆ ร่วมกันสอนเป็นคณะหรือเป็นทีม มีการวางแผน ปรึกษาหารือร่วมกันโดยกำหนดหัวเรื่อง ความคิดรวบยอด หรือปัญหาร่วมกัน แล้วร่วมกันสอนนักเรียนกลุ่มเดียวกัน ในการวิจัยครั้งนี้จะเลือกรูปแบบการสอนแบบบูรณาการในสภาพที่เป็นจริงในการปฏิบัติหน้าที่ของครูประจำการโรงเรียนในโครงการพระราชดำริ สมเด็จพระเทพรัตนราชสุดาฯ ที่กำลังปฏิบัติหน้าที่ในภาคการศึกษาที่ปฏิบัติงานวิจัยนี้ เพื่อให้ครูได้ใช้ประโยชน์จริง

 การจัดการเรียนการสอนและการจัดกิจกรรมที่ส่งเสริมการเรียนรู้ของครูโรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก ส่วนใหญ่เป็นโรงเรียนขนาดเล็ก และโรงเรียนขยายโอกาสทางการศึกษา ตั้งอยู่ห่างไกลความเจริญ และมีความทุรกันดาร จำนวนครูจึงมีน้อยไม่เพียงพอกับระดับชั้นปีของนักเรียน และไม่เพียงพอกับสาระการเรียนรู้ตามกรอบมาตรฐานของกระทรวงศึกษาธิการ และไม่เป็นไปตามเกณฑ์การประเมินตามกรอบมาตรฐานระบบประกันคุณภาพการศึกษาของประเทศ แต่การเรียนการสอนก็ต้องดำเนินต่อไปภายใต้ข้อจำกัดนั้น การแสวงหาวิธีการเรียนการสอนที่ดี และการแสวงหาวิธีการจัดกิจกรรมที่ส่งเสริมการเรียนรู้ที่ดีของครูโรงเรียนในโครงการจึงมีความจำเป็น เพื่อพัฒนาคุณภาพการศึกษาของเยาวชนให้สูงขึ้น

 ด้วยข้อจำกัดดังกล่าวรูปแบบการเรียนการสอน และรูปแบบการจัดกิจกรรมที่ส่งเสริมการเรียนรู้ จึงเป็นเงื่อนไขของครูที่ต้องได้รับการพัฒนาทักษะให้มีความสามารถในการทำภารกิจนั้น เชื่อมโยงกับวิถีชีวิตของเด็ก เยาวชน และประชาชนในพื้นที่ เพื่อการเรียนรู้ที่สอดคล้องกับวิถีชีวิตและการพัฒนาที่ยั่งยืน หลักปรัชญาเศรษฐกิจพอเพียงจึงมีความเหมาะสมในการบูรณาการสู่การเรียนการสอนและการจัดกิจกรรมที่ส่งเสริมการเรียนรู้แก่ผู้เรียนของครูโรงเรียนในโครงการพระราชดำริ สมเด็จพระเทพรัตนราชสุดาฯ สอดคล้องกับนโยบายของรัฐบาลและกระทรวงศึกษาธิการ ที่มุ่งหวังให้โรงเรียนและครูใช้หลักปรัชญาเศรษฐกิจพอเพียงบูรณาการสู่การเรียนการสอนเพื่อการพัฒนาที่ยั่งยืนในอนาคต

 จากเหตุผลดังกล่าว เขตพื้นที่การศึกษานครนายก และผู้บริหารโรงเรียนที่อยู่ในโครงการพระราชดำริ สมเด็จพระเทพรัตนราชสุดาฯ ประสงค์จะพัฒนาครูโรงเรียนในโครงการดังกล่าวให้มีรูปแบบการเรียนการสอนแบบบูรณาการตามสภาพจริง เพื่อแก้ปัญหาการเรียนการสอนที่มีข้อจำกัดเชิงบุคลากร และสอดคล้องกับนโยบายของรัฐบาลและกระทรวงศึกษาธิการที่มุ่งหวังให้นำหลักปรัชญาเศรษฐกิจพอเพียงมาประยุกต์ใช้กับการเรียนการสอน สอดคล้องกับบริบทของชุมชน และวิถีชีวิตของเด็กและเยาวชนในพื้นที่ เพื่อการเรียนรู้ตลอดชีวิตและการพัฒนาที่ยั่งยืนในอนาคต ผู้วิจัยในฐานะอาจารย์คณะครุศาสตร์ มหาวิทยาลัยราชภัฏสวนสุนันทา ซึ่งมีภารกิจตามบทบัญญัติแห่งพระราชบัญญัติมหาวิทยาลัยราชภัฏ พ.ศ. 2547 มาตรา 8 (5) ซึ่งมีภารกิจในการเสริมสร้างความเข็มแข็งของวิชาชีพครู ผลิตและพัฒนาครูและบุคลากรทางการศึกษาให้มีคุณภาพและมาตรฐานที่เหมาะสมกับการเป็นวิชาชีพชั้นสูง รวมถึงจากประสบการณ์ในการทำงานในพื้นที่จริงได้เห็นการทำภารกิจของครูในการพัฒนาการศึกษาของชาติ จึงขอเสนอโครงการวิจัยเพื่อขอรับการสนับสนุนด้านงบประมาณในโครงการวิจัย “การประยุกต์ใช้หลักปรัชญาเศรษฐกิจพอเพียงเพื่อการเรียนการสอนแบบบูรณาการของครูประจำการ โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก” ทั้งนี้เพื่อช่วยให้ครูโรงเรียนในโครงการพระราชดำริ สมเด็จพระเทพรัตนราชสุดาฯ สามารถประยุกต์ใช้หลักปรัชญาเศรษฐกิจพอเพียงเพื่อการเรียนการสอนและการจัดกิจกรรมที่ส่งเสริมการเรียนรู้แบบบูรณาการในสภาพจริงได้ ตามวัตถุประสงค์ของโรงเรียนในโครงการพระราชดำริ เพื่อให้เด็กและเยาวชนได้รับการพัฒนาทางการศึกษาสอดคล้องกับวิถีชีวิตจริง เพื่อการพัฒนาที่ยั่งยืนต่อไป

**วัตถุประสงค์ของการวิจัย**

1.เพื่อฝึกอบรมครูประจำการ โรงเรียนในโครงการพระราชดำริ สมเด็จพระเทพ-

รัตนราชสุดาฯ เขตพื้นที่การศึกษานครนายก ให้มีความรู้และสามารถประยุกต์ใช้หลักปรัชญาเศรษฐกิจพอเพียงเพื่อการเรียนการสอน และการเขียนแผนการสอนแบบบูรณาการเชื่อมโยงกับหลักปรัชญาเศรษฐกิจพอเพียง

 2.เพื่อประเมินผลสัมฤทธิ์ความสามารถของครูประจำการ โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก ในการประยุกต์ใช้หลักปรัชญาเศรษฐกิจพอเพียงเพื่อการเรียนการสอนและการเขียนแผนการสอนแบบบูรณาการเชื่อมโยงกับหลักปรัชญาเศรษฐกิจพอเพียง

3.เพื่อประเมินผลสัมฤทธิ์ทางการเรียนของนักเรียนโรงเรียนในโครงการพระราชดำริ

สมเด็จพระเทพรัตนราชสุดาฯ เขตพื้นที่การศึกษานครนายก ภายหลังปฏิบัติการสอนตามแผนการ

สอนของครูที่เข้าร่วมโครงการ ที่ได้ออกแบบไว้

**คำถามของโครงการวิจัย**

1.ทำอย่างไรครูประจำการ โรงเรียนในโครงการพระราชดำริ สมเด็จพระเทพ-

รัตนราชสุดาฯ เขตพื้นที่การศึกษานครนายก จึงจะมีความรู้และความสามารถที่จะประยุกต์ใช้หลักปรัชญาเศรษฐกิจพอเพียงเพื่อการเรียนการสอน และมีความสามารถในการเขียนแผนการสอนแบบบูรณาการเชื่อมโยงกับหลักปรัชญาเศรษฐกิจพอเพียงของตนเองได้

 2.จะทราบได้อย่างไรว่าครูประจำการ โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก มีความรู้และมีความสามารถเพียงพอในการประยุกต์ใช้หลักปรัชญาเศรษฐกิจพอเพียงเพื่อการเรียนการสอนและการเขียนแผนการสอนแบบบูรณาการเชื่อมโยงกับหลักปรัชญาเศรษฐกิจพอเพียงของตนเองได้

 3.จะทราบได้อย่างไรว่าภายหลังการใช้แผนการสอนแบบบูรณาการของครูประจำการโรงเรียนในโครงการพระราชดำริ สมเด็จพระเทพรัตนราชสุดาฯ ผลสัมฤทธิ์ทางการเรียนของนักเรียนสูงขึ้นหรือไม่?

**วิธีดำเนินการวิจัย**

ในการวิจัยเรื่อง “การประยุกต์ใช้หลักปรัชญาเศรษฐกิจพอเพียงเพื่อการเรียนการสอนแบบบูรณาการของครูประจำการ โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก”มีรายละเอียดดังนี้

  **ประชากรและกลุ่มตัวอย่าง**

 ประชากร **ได้แก่ ผู้บริหารและครูประจำการ**โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก ที่ปฏิบัติหน้าที่ประจำปีการศึกษา 2560 จำนวน 20 โรงเรียน โดยมีครูปฏิบัติหน้าที่ในโรงเรียนทั้งสิ้น จำนวน 222 คน

 กลุ่มตัวอย่าง ได้แก่ ผู้บริหารและครูประจำการโรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก ที่ปฏิบัติหน้าที่ประจำปีการศึกษา 2560 และสนใจสมัครเข้าร่วมโครงการวิจัย และเขตพื้นที่การศึกษานครนายกคัดเลือก จำนวน 160 คน คิดเป็นร้อยละ 72.07 จากโรงเรียนในโครงการทั้งสิ้น 20 โรงเรียน

  **ตัวแปรที่ใช้ในการศึกษา** ตัวแปรที่ใช้ในการศึกษาครั้งนี้ ได้แก่

ตัวแปรต้น -แผนการสอนแบบบูรณาการภายในวิชา

 -แผนการสอนแบบบูรณาการระหว่างวิชา

 ตัวแปรตาม ผลสัมฤทธิ์ทางการเรียนของนักเรียน โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก

 **เครื่องมือที่ใช้ในการวิจัย** เครื่องมือที่ใช้ในการวิจัยครั้งนี้ ได้แก่

-การฝึกอบรมและการประชุมเชิงปฏิบัติการแบบมีส่วนร่วมตามสภาพจริง (PAR :

Participatory Action Research)

 -แบบสอบถาม ใช้สอบถามปัญหาการเรียนการสอนของครูประจำการโรงเรียนในโครงการสมเด็จพระเทพรัตนราชสุดาฯ

 -แบบสัมภาษณ์ ใช้สัมภาษณ์ความต้องการของครูที่ต้องการให้นักวิจัยช่วยเหลือ เพื่อพัฒนาการเรียนการสอน

 -แบบบันทึกข้อมูล ใช้บันทึกข้อมูลภารกิจความรับผิดชอบของครูที่เข้าร่วมโครงการ ผ่านสาระการเรียนรู้ที่ครูได้รับมอบหมาย

 -เอกสารเผยแพร่ความรู้ของวิทยากร เรื่องหลักปรัชญาเศรษฐกิจพอเพียง และรูปแบบการเรียนการสอนแบบบูรณาการที่นิยมใช้ในประเทศไทย

 -เอกสารเผยแพร่ความรู้ด้านการเขียนแผนการสอน และแบบฟอร์มการเขียนแผนการสอนใน 5 รูปแบบ

 -แบบสังเกต ใช้สำหรับบันทึกการสังเกตการนำแผนการสอนสู่การปฏิบัติการสอนของครู

 -แบบบันทึกผลสัมฤทธิ์ทางการเรียนของนักเรียนที่ครูไปปฏิบัติการสอน

 -แบบบันทึกผลการประเมินตนเองของครูที่เข้าร่วมโครงการ

 -แบบสัมภาษณ์เชิงลึก

**การเก็บรวบรวมข้อมูล**

การเก็บรวบรวมข้อมูลในโครงการวิจัยเรื่อง “การประยุกต์ใช้หลักปรัชญาเศรษฐกิจพอเพียงเพื่อการเรียนการสอนแบบบูรณาการของครูประจำการ โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก”โดยมีรายละเอียดดังนี้

 -แบบทดสอบและการประเมินผลงาน

-แบบสอบถาม ใช้สอบถามปัญหาการเรียนการสอนของครูประจำการโรงเรียนใน

โครงการสมเด็จพระเทพรัตนราชสุดาฯ ทุกคนและทุกโรงเรียน

 -แบบสัมภาษณ์ ใช้สัมภาษณ์ความต้องการของครูที่ต้องการให้นักวิจัยช่วยเหลือในการปฏิบัติการสอน เพื่อพัฒนาการเรียนการสอนในกลุ่มครูที่ประสงค์จะเข้าร่วมโครงการทุกคนและทุกโรงเรียน

 -แบบบันทึกข้อมูล ใช้บันทึกข้อมูลภารกิจความรับผิดชอบของครูทุกคนที่เข้าร่วมโครงการ ผ่านสาระการเรียนรู้ที่ครูได้รับมอบหมาย เพื่อนำมาวิเคราะห์และจัดกลุ่ม

 -เอกสารเผยแพร่ความรู้ของวิทยากร เรื่องหลักปรัชญาเศรษฐกิจพอเพียง และรูปแบบการเรียนการสอนแบบบูรณาการที่นิยมใช้ในประเทศไทย เพื่อให้ความรู้แก่ครูทุกคนที่เข้าร่วมโครงการในการนำมาประยุกต์ใช้กับการเรียนการสอน

 -เอกสารเผยแพร่ความรู้ด้านการเขียนแผนการสอน และแบบฟอร์มการเขียนแผนการสอนใน 5 รูปแบบ เพื่อให้ความรู้แก่ครูทุกคนก่อนลงมือปฏิบัติในการเขียนแผนการสอนของตน

 -แบบสังเกต ใช้สำหรับบันทึกการสังเกตการนำแผนการสอนสู่การปฏิบัติการสอนของครู เพื่อเป็นข้อมูลนำมาวิเคราะห์ข้อบกพร่องที่ต้องแก้ไข

 -แบบบันทึกผลสัมฤทธิ์ทางการเรียนของนักเรียนที่ครูไปปฏิบัติการสอน เพื่อนำมาประมวลผลและเปรียบเทียบก่อนและหลังการการใช้รูปแบบการสอนที่ครูออกแบบไว้

 -แบบบันทึกผลการประเมินตนเองของครูที่เข้าร่วมโครงการ ใช้บันทึกผลหลังการสอนของครูเพื่อนำมาวิเคราะห์เปรียบเทียบ

 -แบบสัมภาษณ์เชิงลึก ใช้สัมภาษณ์ครูที่เข้าร่วมโครงการ และนักเรียนที่เรียนโรงเรียนในโครงการพระราชดำริ สมเด็จพระเทพรัตนราชสุดาฯ ในการสอนของครู และการเรียนรู้ของนักเรียน

-แบบสรุปผลการประชุมเชิงปฏิบัติการแบบมีส่วนร่วมตามสภาพจริง (PAR :

Participatory Action Research) เพื่อการบริหารจัดการโครงการให้บรรลุเป้าหมาย

**การวิเคราะห์ข้อมูล**

 การวิเคราะห์ข้อมูลในโครงการวิจัยเรื่อง “การประยุกต์ใช้หลักปรัชญาเศรษฐกิจพอเพียงเพื่อการเรียนการสอนแบบบูรณาการของครูประจำการ โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก” การวิเคราะห์ข้อมูลวิเคราะห์จากแบบทดสอบ การประเมินผลงาน แบบสอบถาม แบบสัมภาษณ์ แบบบันทึกข้อมูล แบบสังเกต แบบบันทึกข้อมูลผลสัมฤทธิ์ทางการเรียนของนักเรียนแบบประเมินตนเองของครู แบบสัมภาษณ์เชิงลึก และแบบสรุปผลการประชุมเชิงปฏิบัติการที่ผู้วิจัยสร้างขึ้น

**สถิติที่ใช้ในการวิจัย**

สถิติที่ใช้ในการวิจัยครั้งนี้ ได้แก่

1.ค่าเฉลี่ย ใช้เปรียบเทียบคะแนนผลสัมฤทธิ์ทางการเรียนของนักเรียนภายหลังใช้กิจกรรม

การเรียนการสอนแบบบูรณาการที่ครูออกแบบไว้

2.ค่าร้อยละ ใช้เปรียบเทียบความคิดเห็นของครูประจำการที่เข้าร่วมโครงการ และนักเรียนที่เรียน

ด้วยรูปแบบการเรียนการสอนที่ครูออกแบบไว้

**ขอบเขตการวิจัย**

 ในโครงการวิจัยเรื่อง “การประยุกต์ใช้หลักปรัชญาเศรษฐกิจพอเพียงเพื่อการเรียนการสอนแบบบูรณาการของครูประจำการ โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก”ครั้งนี้ เป้าหมายคือครูประจำการโรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายกจำนวน 20 โรงเรียน มีครูประจำการทั้งสิ้น จำนวน 222 คน ครูที่เข้าร่วมโครงการสามารถนำหลักปรัชญาเศรษฐกิจพอเพียงมาประยุกต์ใช้ในการจัดการเรียนการสอนแบบบูรณาการในภาพการปฏิบัติภารกิจการจริง 2 รูปแบบได้ คือการสอนแบบบูรณาการภายในวิชา การสอนแบบบูรณาการระหว่างวิชา โดยมีนักศึกษาคณะครุศาสตร์หนึ่งหมู่เรียน จำนวน 40 คน ร่วมปฏิบัติการในครั้งนี้ และนักศึกษาครุศาสตร์ทุกคนได้เรียนรู้การประยุกต์ใช้หลักปรัชญาเศรษฐกิจพอเพียงกับการเรียนการสอนแบบบูรณาการทั้ง 2 รูปแบบดังกล่าวได้

**ประโยชน์ที่คาดว่าจะได้รับ**

 ประโยชน์ที่คาดว่าจะได้รับในการวิจัยครั้งนี้ พิจารณาจากผลสำเร็จและความคุ้มค่าของ

การวิจัยที่คาดว่าจะได้รับ โดยพิจารณาตามแผนการดำเนินการวิจัย สามารถจำแนกได้ดังต่อไปนี้

 P (Preliminary Results) หรือผลสำเร็จเบื้องต้น ตลอดปีการวิจัยทำให้เกิดองค์ความรู้เกี่ยวกับปัญหาการจัดการเรียนการสอนของครูโรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก ว่ามีปัญหาอะไรบ้าง เพราะโรงเรียนในโครงการฯ เป็นโรงเรียนขนาดเล็ก อยู่ในพื้นที่ห่างไกล เด็กและเยาวชนขาดโอกาสทางการศึกษา ผู้บริหารสถานศึกษา และเขตพื้นที่การศึกษานครนายกจะได้รับรู้ปัญหาของครู และภายใต้ปัญหาดังกล่าว ครูที่ปฏิบัติการสอนอยู่ในโรงเรียนต้องการความช่วยเหลืออย่างไร เพื่อให้ครูสามารถทำภารกิจของตนได้อย่างดี ผู้บริหารและหน่วยงานที่เกี่ยวข้องจะได้เข้าไปช่วยเหลือได้ถูกต้อง นอกจากนี้ยังได้องค์ความรู้ว่าครูที่ปฏิบัติการสอนในโรงเรียนดังกล่าวต้องรับผิดชอบในสาระการเรียนรู้อะไรบ้าง เนื่องจากเป็นโรงเรียนขนาดเล็กครูแต่ละคนต้องรับผิดชอบหลายสาระการเรียนรู้และหลายชั้นเรียน ข้อมูลเหล่านี้จะเป็นประโยชน์ในการบริหารจัดการและการพัฒนาครูให้สามารถทำภารกิจของตนเองให้มีประสิทธิภาพได้ ซึ่งการบริหารจัดการเพื่อการแก้ปัญหาควรอยู่บนพื้นฐานของข้อมูลจริงที่เป็นปัจจุบัน ถือเป็นประโยชน์ของผลสำเร็จเบื้องต้นและสามารถต่อยอดเป็นงานวิจัยต่อไปได้

 I (Intermediate Results) หรือผลสำเร็จกึ่งกลาง คือเมื่อมีข้อมูลปัญหาการเรียนการสอนของครูโรงเรียนในโครงการพระราชดำริฯ ทราบความต้องการการช่วยเหลือของครู และทราบสาระการเรียนรู้ที่ครูต้องรับผิดชอบแล้ว ครูจะต้องพัฒนาตนเองให้มีความรู้ในหลักปรัชญาเศรษฐกิจพอเพียงที่เป็นเป้าประสงค์ของการดำเนินการเรียนการสอนที่ต้องยึดหลักปรัชญานี้ นอกจากนี้ครูก็ต้องศึกษาหลักการสอนแบบบูรณาการทั้งบูรณาการภายในวิชา และการบูรณาการระหว่างวิชา ซึ่งเป็นข้อกำหนดตามพระราชบัญญัติการศึกษา พ.ศ. 2542 ที่ให้การเรียนการสอนต้องบูรณาการที่ใช้นักเรียนเป็นศูนย์กลาง หลังจากครูมีความรู้หลักปรัชญาเศรษฐกิจพอเพียง และมีความรู้หลักการสอนแบบบูรณาการแล้ว ครูก็จะเรียนรู้การเขียนแผนการสอนแบบบูรณาการ ทั้งบูรณาการภายในวิชา และบูรณาการระหว่างวิชา ตามสภาพที่ครูปฏิบัติหน้าที่จริงในโรงเรียน ในขั้นตอนนี้ถือว่าครูได้รับการพัฒนาต่อยอดจากขั้นตอนที่ 1 คือครูโรงเรียนในโครงการพระราชดำริ สมเด็จพระเทพรัตนราชสุดาฯ มีความรู้หลักปรัชญาเศรษฐกิจพอเพียง มีความรู้หลักการสอนแบบบูรณาการ ทั้งบูรณาการภายในวิชาและระหว่างวิชา รวมถึงครูมีความสามารถในการเขียนแผนการสอนแบบบูรณาการได้

 G (Goal Results) หรือผลสำเร็จตามเป้าประสงค์ คือผลสำเร็จที่เกิดจากผลสำเร็จในขั้นตอนที่แล้ว โดยครูนำแผนการสอนที่เขียนขึ้นไปปฏิบัติการสอนจริงในชั้นเรียนและในสาระการเรียนรู้ที่ครูรับผิดชอบ ครูประเมินผลสัมฤทธิ์ทางการเรียนของนักเรียนตามทฤษฎีการเรียนรู้ของบลูม และครูประเมินผลการเรียนการสอนของตนเอง นั่นคือครูมีองค์ความรู้หลักปรัชญาเศรษฐกิจพอเพียง ครูมีความรู้หลักการสอนแบบบูรณาการ ครูมีความสามารถในการเขียนแผนการสอนแบบบูรณาการทั้ง 2 รูปแบบได้ ครูมีวิธีการประเมินผลการเรียนรู้ของนักเรียนตามทฤษฎีการเรียนรู้ของบลูม และครูได้มีโอกาสประเมินผลการเรียนการสอนของตนเอง ผลที่เกิดขึ้นคือครูได้รับการพัฒนาให้มีความรู้เพิ่มขึ้น มีวิธีการสอนเพิ่มขึ้น นักเรียนก็ได้เรียนรู้กับครูที่มีความรู้เพิ่มขึ้น มีวิธีการสอนที่เพิ่มขึ้น นักเรียนก็จะมีความรู้เพิ่มขึ้น นี่คือการปฏิรูปการเรียนรู้และการพัฒนาที่ยั่งยืนของการศึกษาไทย

ผลสำเร็จและความคุ้มค่าของการวิจัยที่คาดว่าจะได้รับพิจารณาตามหน่วยงานและบุคคล

ขอเสนอตามประเด็นดังต่อไปนี้

 1.เขตพื้นที่การศึกษานครนายก เป็นหน่วยงานที่รับผิดชอบการศึกษาของจังหวัดทั้งหมด

คุณภาพการศึกษาจะสูงขึ้นหรือไม่ ปัจจัยสำคัญคือครู การพัฒนาครูจึงเป็นภารกิจที่สำคัญของเขตพื้นที่การศึกษา การที่ครูสามารถประยุกต์ใช้หลักปรัชญาเศรษฐกิจพอเพียงเพื่อการเรียนการสอนแบบบูรณาการได้ เท่ากับเขตพื้นที่การศึกษานครนายกรับนโยบายสู่การปฏิบัติได้อย่างเป็นรูปธรรม เพราะแผนพัฒนาการศึกษาชาติ 15 ปี (พ.ศ. 2545-2559) เป้าหมายสำคัญคือ การประยุกต์ใช้หลักปรัชญาเศรษฐกิจพอเพียงเพื่อการเรียนการสอน และการสอนแบบบูรณาการที่ใช้คนเป็นศูนย์กลาง การที่ครูสามารถปฏิบัติได้ทั้งสองอย่างเท่ากับตอบสนองนโยบายแห่งรัฐ และครูได้รับการพัฒนาเนื่องจากมีวิธีการสอนเพิ่มขึ้น ส่งผลต่อคุณภาพของเด็กและเยาวชนในพื้นที่เขตรับผิดชอบด้วย

2.โรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษา

นครนายก ทั้ง 20 โรงเรียน ได้ชื่อว่าได้นำหลักปรัชญาเศรษฐกิจพอเพียงบูรณาการกับการเรียนการสอนได้ประสบความสำเร็จ เป็นไปตามเป้าหมายแผนพัฒนาการศึกษาชาติ 15 ปี โรงเรียนในโครงพระราชดำริ สมเด็จพระเทพรัตนราชสุดาฯ ตั้งอยู่ในพื้นที่ห่างไกล มีปัญหาในการพัฒนาเชิงพื้นที่ คุณภาพการศึกษาต่ำ เด็กและเยาวชนขาดโอกาสในการศึกษา ส่งผลต่อคุณภาพชีวิต การที่ทางโรงเรียนนำหลักปรัชญาเศรษฐกิจพอเพียงมาบูรณาการกับการเรียนการสอน จะสอดคล้องกับคุณภาพชีวิตจริงของนักเรียน ทำให้เกิดการเรียนรู้เพื่อการใช้ประโยชน์จริง โรงเรียนในโครงการพระราชดำริ สมเด็จพระเทพรัตนราชสุดา ฯ จะได้ประโยชน์ในการเป็นต้นแบบในการประยุกต์ใช้หลักปรัชญาเศรษฐกิจพอเพียงเพื่อการเรียนการสอนแบบบูรณาการ ให้กับโรงเรียนอื่น ๆ ต่อไป

3.ครูโรงเรียนในโครงการพระราชดำริ สมเด็จพระเทพรัตนราชสุดาฯ ส่วนใหญ่เป็น

โรงเรียนขนาดเล็ก และโรงเรียนขยายโอกาส มีครูจำนวนน้อยและไม่ครบตามสาระการเรียนรู้ของนักเรียน ครูแต่ละคนต้องสอนหลายสาระการเรียนรู้และสอนหลายชั้นเรียน การจัดการเรียนการสอนแบบบูรณาการจึงเป็นสิ่งท้าทายให้ครูต้องกระทำ การที่ครูมีวิธีการเรียนการสอนแบบบูรณาการถูกต้องตามหลักวิชา ทำให้ครูมีความมั่นใจการสอนและสามารถเป็นแบบอย่างให้กับครูโรงเรียนอื่น ๆ จึงเป็นความภาคภูมิใจ และการที่ครูสามารถบูรณาการกับหลักปรัชญาเศรษฐกิจพอเพียงด้วย เท่ากับครูสามารถปฏิบัติหน้าที่ได้อย่างสมบูรณ์ตามแผนพัฒนาการศึกษาชาติ 15 ปี

4.นักเรียนโรงเรียนในโครงการพระราชดำริ สมเด็จพระเทพรัตนราชสุดาฯ เขตพื้นที่

การศึกษานครนายก มีนักเรียนมากกว่า 3,000 คน ได้มีโอกาสเรียนรู้กับครูที่มีความสามารถในการเชื่อมโยงเนื้อหากับหลักปรัชญาเศรษฐกิจพอเพียงที่สอดคล้องกับวิถีชีวิตของนักเรียน สามารถนำไปประยุกต์ใช้ในชีวิตประจำวันได้ เห็นคุณค่าของการเรียน เห็นความสำคัญของการศึกษา มีความตั้งใจอยากเรียนรู้นั่นคือการพัฒนาคุณภาพของผู้เรียน

โดยสรุป ครูในโรงเรียนโครงการพระราชดำริ สมเด็จพระเทพรัตนราชสุดาฯ มีวิธีการสอน

แบบบูรณาการที่ถูกต้องตามหลักวิชา ส่งผลต่อคุณภาพการเรียนการสอนและสอดคล้องกับวิถีชีวิตของนักเรียน นั่นคือครูมีวิธีการสอนเพิ่มขึ้น และนักเรียนก็ได้เรียนรู้เพิ่มขึ้น ครูก็ได้รับการพัฒนา นักเรียนก็ได้รับการพัฒนา นั่นคือการปฏิรูปการเรียนรู้ ซึ่งทั้งครูและนักเรียนที่อยู่ในพื้นที่ห่างไกลความเจริญก็ได้รับการพัฒนาเช่นเดียวกัน

**นิยามศัพท์เฉพาะ**

โรงเรียนในโครงการพระราชดำริ สมเด็จพระเทพรัตนราชสุดาฯ หมายถึง โรงเรียนที่สมเด็จพระเทพรัตนราชสุดาฯ โปรดเกล้าฯ ให้สำนักงานโครงการสมเด็จพระเทพรัตนราชสุดาฯ สยามบรมราชกุมารี (สสท.) ทรงรับไว้ในโครงการพระราชดำริ และให้หน่วยงานที่เกี่ยวข้องดำเนินงานพัฒนาคุณภาพชีวิตเด็กและเยาวชนในถิ่นทุรกันดาร เพื่อแก้ไขปัญหาเด็กขาดอาหาร ส่งเสริมให้เด็กมีภาวะโภชนาการดี สุขภาพแข็งแรง มีพัฒนาการเหมาะสมตามวัย อีกทั้งยังพัฒนาเด็กให้มีความรู้และทักษะให้สามารถพึ่งตนเองทั้งด้านวิชาการ อาชีพ และภูมิปัญญาท้องถิ่น พร้อมทั้งส่งเสริมให้เด็กเรียนต่อในระดับที่สูงขึ้น

 ครูประจำการ หมายถึง ผู้อำนวยการโรงเรียนและครู ที่ปฏิบัติหน้าที่อยู่ในโรงเรียนโครงการพระราชดำริ สมเด็จพระเทพรัตนราชสุดาฯ เขตพื้นที่การศึกษานครนายก ในปีการศึกษา 2560

 หลักปรัชญาเศรษฐกิจพอเพียง หมายถึง แนวทางการดำรงอยู่และการปฏิบัติตนในทางที่ควรจะเป็น โดยมีพื้นฐานมาจากวิถีชีวิตดั้งเดิมของสังคมไทย สามารถมาประยุกต์ใช้ได้ตลอดเวลา และเป็นการมองโลกเชิงระบบที่มีการเปลี่ยนแปลงอยู่ตลอดเวลา มุ้งเน้นอยู่รอดปลอดภัยจากภัยพิบัติ และวิกฤต เพื่อความมั่นคงและความยั่งยืนของการพัฒนา โดยเน้นการปฏิบัติบนทางสายกลาง และการพัฒนาอย่างเป็นขั้นตอน การพัฒนาที่ตั้งอยู่บนทางสายกลางและความไม่ประมาท โดยคำนึงถึงความพอประมาณ ความมีเหตุผล การสร้างภูมิคุ้มกันที่ดีในตัว ตลอดจนใช้ความรู้ความรอบคอบ และคุณธรรม ประกอบการวางแผน การตัดสินใจ และการกระทำ ผลของการนำหลักปรัชญาเศรษฐกิจพอเพียงมาประยุกต์ใช้ คือการพัฒนาที่สมดุล และยั่งยืน พร้อมรับกับการเปลี่ยนแปลงทั้งเศรษฐกิจ สังคม สิ่งแวดล้อม ความรู้และเทคโนโลยี

 การสอนแบบบูรณาการ หมายถึง การจัดการเรียนรู้โดยใช้ความรู้ ความเข้าใจ และทักษะในรายวิชาต่าง ๆ มากกว่าหนึ่งวิชาขึ้นไป เพื่อแก้ปัญหาหรือแสวงหาความรู้ ความเข้าใจเรื่องใดเรื่องหนึ่ง ทำให้ผู้เรียนได้ประยุกต์ใช้ความคิดและประสบการณ์ ความสามารถ และทักษะต่าง ๆ ในเวลาเดียวกัน ทำให้ได้รับความรู้ ความเข้าใจในลักษณะองค์รวม สำหรับการวิจัยครั้งนี้ใช้ 2 รูปแบบคือ การสอนแบบบูรณาการภายในวิชา การสอนแบบบูรณาการระหว่างวิชา